National Cykelrute 10
National Cykelrute 10 er en af Danmarks Nationale Cykelruter, etableret i 1993. Den er med sine 105 km den korteste af de nationale cykelruter.
I modsætning til næsten alle andre nationale ruter i Danmark er Bornholm Rundt en rundstrækning. Den følger i store træk kysten hele øen rundt. Den passerer bl.a. Rønne, Hasle, Sandvig, Allinge, Tejn, Gudhjem, Svaneke, Nexø og Snogebæk.
Bornholm Rundt suppleres af seks regionale ruter ind i landet, nummereret 21-26, der samlet giver et ret finmasket cykelrutenet. Både Bornholm Rundt og nogle af de regionale ruter følger noget af vejen nedlagte jernbanespor. Andre steder går ruten ad grus- og skovveje samt landeveje, heraf en del med cykelstier.
Mens cykelruterne i det øvrige Danmark har skilte med blå baggrund, er baggrunden på de bornholmske skilte grøn.